Klemento la 6-a

Klemento la 6-a (latine Clemens Sextus, naskonome Pierre Roger), origine benedikta monaĥo, estis papo de la katolika eklezio, elektita en la jaro 1342. Li oficis ĝis sia morto la 6-an de decembro 1352, dum 10 jaroj kaj 7 monatoj, kaj estis la kvara el la papoj de Avinjono. Sume temis pri la 198-a papo. Li plej konatas pro tio ke li regis dum la tempo de la nigra morto (1348–1350), granda kaj tuteŭropa epidemio de pesto, kaj universale absolvis ĉiujn pekojn de tiuj kiuj mortis en la epidemio (kaj pro la kriza situacio eventuale ne havis ŝancojn konfesi siajn pekojn al ekleziulo).